Vertailussa Jussi Halla-aho ja Sampo Terho: Kilpakumppanit erottaa ennen muuta suhtautuminen Venäjään ja maahanmuutto­politiikkaan

Kaksikon näkemykset maahanmuuttopolitikan yksittäisistä toimista voivat olla aika yhteneväiset, mutta suhtautuminen koko teemaan on erilainen. Halla-ahon mukaan maahanmuutto ei ole vain yksi politiikan sektori, vaan se on kaikki.

Perussuomalaisten puheenjohtajakisaan maanantaina ilmoittautunut Jussi Halla-aho arvioi, että ”poliittisesti ja arvomaailmaltaan” hän ja Sampo Terho eivät ole kovin kaukana toisistaan.

Samaa sanoi perussuomalaisten eduskuntaryhmän puheenjohtaja Sampo Terho viikko sitten. Kun Terholta puheenjohtaja-avauksensa tiedotustilaisuudessa tentattiin tarkempaa erojen määrittelyä, hän mainitsi asuinpaikan ja oppiarvon. Halla-aho asuu Helsingin Eirassa, Terho Töölössä. Halla-aho on tohtori, Terho maisteri.